RESOLUCIÓN do 15 de febreiro de 2005 pola que se convocan dous cursos sobre xestión de emerxencias, o razoamento táctico e a organización da resposta de primeiro nivel.
CENTRO DE ESTUDOS XUDICIAIS E SEGURIDADE PÚBLICA DE GALICIA — III. OUTRAS DISPOSICIÓNS — 25/02/2005

Dentro do programa de actividades que o Centro de Estudos Xudiciais e Seguridade Pública de Galicia ten previsto realizar no ano 2005, e conforme as funcións atribuídas pola Lei 1/2005, do 4 de xaneiro, do Centro de Estudos Xudiciais e Seguridade Pública de Galicia, anúnciase a celebración de dous cursos sobre xestión de emerxencias, o razoamento táctico e a organización da resposta de primeiro nivel, que deberán desenvolverse conforme as seguintes bases:
Primeira.-Obxectivos.
Con estes cursos preténdese expoñer un método de xestión de emerxencias de primeiro nivel, que dea resposta aos interrogantes e necesidades que se presentan ante un incidente de importancia, o razoamento táctico ao que é preciso chegar e a organización que hai que establecer para dar unha resposta axeitada á emerxencia.
Baséase na repartición das tarefas de información, análise, xestión de medios, e dirección de operacións.
Segunda.-Destinatarios.
-Mandos dos servizos de bombeiros de Galicia.
-Persoal técnico de protección civil da Administración local.
-Presidentes ou xefes de agrupacións de voluntarios de protección civil.
Terceira.-Desenvolvemento.
1. Prazas: o número de prazas ofertadas é de 27.
2. Duración e datas: o primeiro curso desenvolverase os días 18 e 19 de abril e o segundo curso os días 20 e 21 de abril cunha duración de 15 horas lectivas cada un deles.
O horario será o seguinte:
-Das 9.30 ás 14.00 horas e das 16.00 as 19.00 horas.
3. Lugar: o curso realizarase na sede do Centro de Estudos Xudiciais e Seguridade Pública de Galicia no concello da Estrada.
Cuarta.-Solicitudes e prazo de inscrición.
1. A inscrición dos participantes é totalmente gratuíta.
2. O persoal que desexe participar nestes cursos deberá presentar, cuberta á máquina ou con letra moi clara, a instancia que figura no anexo.
3. O prazo para a presentación de instancias rematará o día 1 de abril de 2005.
4. As instancias deberán vir asinadas polo xefe do organismo ao que estea adscrito e seladas, e no caso de haber máis dunha solicitude da mesma entidade, relacionalas en orde prioritaria. Este será requisito indispensable para ser admitido no curso.
5. As instancias deberán enviarse por correo á sede do Centro de Estudos Xudiciais e Seguridade Pública de Galicia a: avenida da Cultura, s/n, 36680 A Estrada ou fax nº 986 59 09 88 ou ben poden entregarse en calquera dos lugares previstos no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común.
Quinta.-Contido.
-Marco xeral:
* Planificación e prevención.
* Organización do mando.
* Catálogo de medios e recursos.
* Formación do persoal.
* Terminoloxía e métodos.
-Características dos sinistros, compoñentes e variables.
-Emerxencias sinxelas e complexas.
-Exercicios prácticos
-O razoamento táctico en operacións sinxelas:
* Adquisición de datos operacionais.
* Definición da idea de manobra.
* A orde inicial.
* O informe.
-Exercicios prácticos:
* Adquisición de datos.
* Orde inicial e informe.
-As ferramentas gráficas.
-As comunicacións en emerxencia.
-Exercicio práctico. Incendio en nave industrial ou accidente de tráfico.
-O posto de mando avanzado e o punto de encontro.
-Exercicio práctico: lume forestal.
Sexta.-Relación de admitidos.
A relación de participantes admitidos para a realización dos cursos exporase no taboleiro de anuncios do Centro de Estudos Xudiciais e Seguridade Pública de Galicia, sen prexuízo da oportuna notificación aos seleccionados con antelación á celebración do curso. Tamén poden confirmar a súa admisión chamando ao teléfono 986 59 00 21.
Sétima.-Asistencia.
É obrigatoria a asistencia e puntualidade en todas as actividades do curso. A falta de asistencia, mesmo cando sexa xustificada, a máis dun 10% das horas lectivas programadas determinará a cualificación de non apto no curso.
Oitava.-Certificado de aproveitamento.
Ao remate do curso entregaráselles un certificado de asistencia e aproveitamento a aquelas persoas que acrediten a súa asistencia continuada e superen as correspondentes probas de coñecementos.
Novena.-Modificacións.
O Centro de Estudos Xudiciais e Seguridade Pública de Galicia poderá modificar o desenvolvemento dos cursos para adaptalas ás necesidades da Administración e ás continxencias que poidan xurdir.
A Estrada, 15 de febreiro de 2005.
P.A. (Decreto 23/1993, 11 febreiro)
Montserrat Bolívar Chinchilla
Secretaria xeral do Centro de Estudos Xudiciais e Seguridade Pública de Galicia
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA